钦定古今图书集成/方舆汇编/职方典/第1169卷 > 《长庚书院记》程钜夫
## 钦定古今图书集成/方舆汇编/职方典/第1169卷 > 《长庚书院记》程钜夫

“国家树教育才之本，莫先于学校。而天下之学廪稍
不足者，士既无养，廪稍有馀者，祗益县胥。”稽教育之
资，教官以将迎为勤，会计为能，而怠于政事，非其人
皆不贤，其势然也。惟书院若庶几而居城邑隶有司
者，其弊政与前等。近世士君子之贤者，往往因前修
之迹，据江山之会，割田析壤，建为书院，既不隶于有
司，而教育之功乃得专焉。冯翊李君仲章为德安府
判官，时余方家白云山中，君寻亦买田筑室于城西
三十里白兆山之麓而居之，乃李白题桃花岩处，相
传太白尝读书于此。余既出山，君亦累迁擢州守。皇
庆元年春，君赴调京师，南还，割田二顷，建河南书院，
乃二程先生之父作尉之邑。余语君曰：“君居白兆山非君家太白所游历乎？独不可建书院为教育地哉？”
君慨然曰：“此吾志也。愿归割应城田四百亩，建长庚
书院，聘明师教乡里子弟，以成公之命。”余既韪之行
有日，重为告曰：“今天子仁圣，夙夜孜孜，以树教育才
为务。君是举既无城邑之累，而有江山之胜，士又得
所养而不隶有司，教”可专也审矣。利莫大焉。德安文
物之盛，必自君始。君之名与太白此山相无穷，不亦
休哉！君勉成之。余归白云山，幸游息焉。